b'\n_START_ARTICLE_\nLafonia\n_START_PARAGRAPH_\nLafonia er en halv\xc3\xb8y som utgj\xc3\xb8r den s\xc3\xb8rlige delen av \xc3\x98st-Falkland, den st\xc3\xb8rste av Falklands\xc3\xb8yene. Halv\xc3\xb8ya har et flateinnhold p\xc3\xa5 om lag 2\xc2\xa0400 km\xc2\xb2 og er nesten ubefolket.\n_START_SECTION_\nGeografi og geologi\n_START_PARAGRAPH_\nLafonia er lavtliggende og henger sammen med nordre del av \xc3\x98st-Falkland gjennom et fire kilometer bredt eid. Falklandssundet ligger vest for Lafonia og skiller halv\xc3\xb8ya fra Vest-Falkland._NEWLINE_\xc3\x98yene Barren Island, Bleaker Island, George Island, Lively Island, Sea Lion Island og Speedwell Island ligger utenfor Lafonia._NEWLINE_Den nordvestre delen av Lafonia har en permisk geologi som gjenfinnes i deler av Ecca Pass i S\xc3\xb8r-Afrika. Slettene p\xc3\xa5 Lafonia best\xc3\xa5r av sandholdige sedimenter, og senkninger i sedimentene er formet der de ble kuttet vertikalt av basalt\xc3\xa5rer._NEWLINE_Falkland Gold and Minerals Ltd har siden begynnelsen av det 21. \xc3\xa5rhundre lett etter gullforekomster p\xc3\xa5 Lafonia.\n_START_SECTION_\nHistorikk og befolkning\n_START_PARAGRAPH_\nKveg- og skinnhandleren Samuel Fisher Lafone fra R\xc3\xado de la Plata ervervet i 1845 den s\xc3\xb8rlige delen av \xc3\x98st-Falkland fra staten, og i 1851 solgte han omr\xc3\xa5det som har tatt hans navn videre til det nyetablerte Falkland Islands Company._NEWLINE_Lafonia har blitt benyttet til sauehold siden begynnelsen av 1800-tallet av bosetningene i Darwin og Goose Green, begge beliggende p\xc3\xa5 eidet mellom Lafonia og resten av \xc3\x98st-Falkland. North Arm Settlement og Walker Creek er de eneste vesentlige bosetningene p\xc3\xa5 Lafonia._NEWLINE_De f\xc3\xb8rste landtrefningene under Falklandskrigen foregikk p\xc3\xa5 Lafonia. En styrke p\xc3\xa5 over 1\xc2\xa0000 argentinere var stasjonert i Goose Green og holdt lokalbefolkningen p\xc3\xa5 over 100 innbyggere internert i samfunnshuset. Deler av Lafonia, spesielt n\xc3\xa6r Darwin og Goose Green, er fremdeles sterkt minelagt.\n_START_SECTION_\nDyreliv\n_START_PARAGRAPH_\nCharles Darwin kartla omr\xc3\xa5dets dyreliv under sitt bes\xc3\xb8k med HMS \xc2\xabBeagle\xc2\xbb i 1833._NEWLINE_Blant fugleartene som finnes her er blant annet s\xc3\xb8rblesand, s\xc3\xb8lvand og spisshaleand.'